হরিনারায়ণ চট্টোপাধ্যায়

**হরিনারায়ণ চট্টোপাধ্যায়**  (২৩ মার্চ, ১৯১৬ — ২০ জানুয়ারী, ১৯৮১) একজন বাঙালি সাহিত্যিক।

## প্রারম্ভিক জীবন
১৯১৬ সালের ২৩ মার্চ কলকাতায় ভবানীপুর অঞ্চলে পৈতৃক ভদ্রাসনে হরিনারায়ণ চট্টোপাধ্যায়ের জন্ম হয় । পিতা কালীদাস চট্টোপাধ্যায় । মা নগেনবালা দেবী । জন্মের কিছু পর থেকেই বর্মায় তাঁর কাটে দীর্ঘ পঁচিশ বছর । সেদেশেই তাঁর শিক্ষা ও কর্মজীবনের সূচনা । রেঙ্গুন বিশ্ববিদ্যালয় থেকে বিএ পাশ করে রেঙ্গুন কোর্টে আইনজীবীর কর্মজীবন (১৯৩৮-১৯৪০) শুরু করেছিলেন হরিনারায়ণ । ১৯৪০ সালের পর অন্যান্য অনেক ভারতীয়র মতোই তিনি ও তাঁর পরিবার চিরকালের মতো বর্মা ত্যাগ করে কলকাতায় ভবানীপুরের পৈতৃক বাড়িতে ফিরে আসেন ।

## লেখক জীবন
১৮৪৮ সালে ‘দেশ’ পত্রিকায় ধারাবাহিকভাবে প্রকাশিত হয়েছিল হরিনারায়ণ চট্টোপাধ্যায়ের প্রথম উপন্যাস ‘ইরাবতী’। যদিও ধারাবাহিকটি বেরিয়েছিল ‘মোহনা’ নামে । এরপর প্রকাশিত হয় ‘আরাকান’, ‘উপকূল’, ‘অভিষেক’ উপন্যাস । প্রথম চারটি উপন্যাসের মূল উপজীব্য হল বর্মার অধিবাসীদের জীবন, জীবিকা, দৈনন্দিন যাপনের ইতিহাস । দ্বিতীয় মহাযুদ্ধ, বর্মাদেশে গণ আন্দোলন ছাড়াও রাজনৈতিক নানা অস্থিরতা ঘটে গিয়েছে । সেইসব প্রত্যক্ষ অভিজ্ঞতার ভিত্তিতে হরিনারায়ণ ছেড়ে আসা বাল্য কৈশোর যৌবনের ব্রহ্মদেশকে নিয়েই একাধিক উপন্যাস লিখলেন । বর্মার কলেজে পড়বার সময় লেখক ও স্বাধীনতা সংগ্রামের অন্যতম বিপ্লবীযুবা আউসাং-এর সহকারী ছিলেন । ‘আরাকান’ উপন্যাসের লুন নায়ক চরিত্রকে তিনি আউসাং-এর আদলে তৈরি করেছেন । ‘আরাকান’ শুধু বর্মার স্বাধীনতা যজ্ঞের সমিধ আহরণের ইতিকথা। চরিত্র ও ঘটনার পরিণতি লাভের সম্ভাবনা পরবর্তী ‘অভিষেক’ খণ্ডে ।
এছাড়া ‘বাতাসে বারুদ’, ‘শহরে বন্দরে’, ‘অভিসারের লগ্ন’, ‘বনকপোতী’, ‘আলোকে তিমিরে’, ‘মেঘলোকে’, ‘মধ্যাহ্নের মেঘ’, ‘ময়ূর ময়ূরী’ ইত্যাদি আরও অনেক উপন্যাস তিনি লিখে গেছেন । 
আনন্দবাজার পত্রিকা’য় তাঁর প্রথম গল্প প্রকাশিত হয়। ১৯৫২ সালের ৬ জুলাই । লেখাটির নাম ছিল ‘নজর’। ‘দেশ’ পত্রিকায় প্রকাশিত রচনাসমূহ হল ‘অন্তরাল’, ‘অলৌকিক’, ‘ওরে ভীরু’, ‘কনে চন্দন’, ‘গ্রহণ’, ‘চোর কাঁটা’, ‘নিখোঁজ’, ‘প্রতিরূপ’, ‘সই’, ‘সর্বনাশ’, ‘সিংহরাশি’, ‘স্বাক্ষর’, ‘ইতিহাস’, ‘কুয়াশা’, ‘জরিপ’, ‘দাদন’, ‘বাঘচাঁদ’, ‘বিকর্ষণ’, ‘বিনিময়’, ‘বোরখা’, ‘সত্যমেব’ ইত্যাদি। বহুমুখী প্রতিভাধর মানুষটি লিখেছেন শ্যামাসংগীত ।

## ব্যক্তিগত জীবন
হরিনারায়ণ চট্টোপাধ্যায় ব্যতিক্রমী চরিত্রের লেখক ছিলেন। জীবনযাপনকে পরিচ্ছন্ন ও নিয়মানুগ রাখতে চেষ্টা করতেন । রাত্রি জেগে লেখার অভ্যেস ছিল না । নির্দিষ্ট সময়ে শয্যাগ্রহণ এবং শয্যা ত্যাগ, আহার গ্রহণেও ছিল নিয়মনিষ্ঠা । তবে সন্দেশ রাবড়ির সঙ্গে গুড় খেতে ভালোবাসতেন । নিয়মিত প্রাতর্ভ্রমণে যেতেন রবীন্দ্র সরোবরে । গল্প লেখার পাশাপাশি ছবিও আঁকতেন ।
তিনি হাসতেন আর হাসাতে ভালোবাসতেন । প্রখ্যাত কমিক শিল্পী ভানু বন্দ্যোপাধ্যায়ের অসংখ্য জনপ্রিয় রম্যনাটক হরিনারায়ণবাবুর লেখা।

## গ্ৰন্থতালিকা
* ইরাবতী (উপন্যাস) (বর্মা সিরিজ #১)
* আরাকান (উপন্যাস) (বর্মা সিরিজ #২)
* উপকূল (উপন্যাস) (বর্মা সিরিজ #৩)
* অভিষেক (উপন্যাস) (বর্মা সিরিজ #৪)
* ‘বাতাসে বারুদ’ (উপন্যাস)
* ‘শহরে বন্দরে’ (উপন্যাস)
* ‘অভিসারের লগ্ন’ (উপন্যাস)
* ‘বনকপোতী' (উপন্যাস)
* ‘আলোকে তিমিরে’ (উপন্যাস)
* ‘মেঘলোকে' (উপন্যাস)
* ‘মধ্যাহ্নের মেঘ’(উপন্যাস)
* ‘ময়ূর ময়ূরী’ (উপন্যাস)
* 'ভয়ের মুখোশ' (কিশোর গ্ৰন্থ)
* 'পাথরের চোখ' (কিশোর গ্ৰন্থ)
* 'সপ্তকন্যার কাহিনী' (গল্পগ্ৰন্থ) 
*'স্বপ্ন মঞ্জরী' (গল্পগ্ৰন্থ) 
*'মৃগশিরা' (গল্পগ্ৰন্থ) 
*'প্রজাপতি মন' (গল্পগ্ৰন্থ) 
*'জোনাকীর দীপ' (গল্পগ্ৰন্থ)
*'সুরবাহার' (গল্পগ্ৰন্থ) 
*'শঙ্খলিপি' (গল্পগ্ৰন্থ)
* 'গল্প সমগ্র' (২ খণ্ড) (করুণা প্রকাশনী)
* 'ভয় সমগ্ৰ' (বুক ফার্ম)
* 'বাছাই গল্প' (লতিকা প্রকাশনী)

## চলচ্চিত্রায়ণ
তাঁর লেখা নিয়ে চলচ্চিত্র খুব একটা কম হয়নি। বাংলায় ‘অভিসারিকা’, ‘অশান্ত ঘূর্ণি’, ‘জি টি রোড’ আর হিন্দিতে ‘মুঠঠি ভর চাউল’ সিনেমাগুলি তৈরি হয়। নাটকে অভিনয় করতে ভালোবাসতেন, তাঁর চারু অ্যাভিনিউয়ের বাড়িতে নাটকের নিয়মিত মহড়া হত। বহু বেতার নাটকেও অংশগ্রহণ করেছিলেন। ১৯৪৯ সালের ছবি ‘চট্টগ্রাম অস্ত্রাগার লুণ্ঠন’-এ তিনি দেশপ্রিয় যতীন্দ্রমোহন সেনগুপ্তর ভূমিকায় অভিনয় করেছিলেন ।

## পুরস্কার
বহুমুখী প্রতিভাধর মানুষটি আবৃত্তিতে পেয়েছেন অনেক মেডেল । কাজের স্বীকৃতিস্বরূপ ১৯৭২ সালে ‘মতিলাল পুরস্কার’ এবং ১৯৭৬ সালে ‘তারাশঙ্কর পুরস্কার’ লাভ করেন।

## শেষ জীবন ও জীবনাবসান
ধীরে ধীরে তাঁর জীবনের শেষ সময় এগিয়ে আসে। কলকাতায় বর্মার অধিবাসীদের বার্ষিক অনুষ্ঠান হত ‘বর্মা ফাংশন’ নামে। সেখানে হরিনারায়ণবাবুকে ছাড়া চলত না। ১৯৮১ সালে সেই উৎসবে তিনি রবীন্দ্রনাথের ‘দুঃসময়’ কবিতাটি আবৃত্তি করেন। অনুষ্ঠান চলাকালীন তিনি হঠাৎ অজ্ঞান হয়ে যান। নিয়ে যাওয়া হয় রামকৃষ্ণ মিশন সেবা প্রতিষ্ঠানে। কিন্তু জ্ঞান আর ফেরেনি। ১৯৮১ সালে ২০ জানুয়ারি তিনি স্ত্রী পুত্র কন্যাদের ফেলে চিরকালের মতো চলে যান।

## তথ্যসূত্র

বিষয়শ্রেণী:১৯১৬-এ জন্ম
বিষয়শ্রেণী:১৯৮১-এ মৃত্যু
বিষয়শ্রেণী:বাঙালি শিশুসাহিত্যিক
বিষয়শ্রেণী:বাঙালি লেখক
বিষয়শ্রেণী:কলকাতা জেলার ব্যক্তি